Suomen sisäpolitiikasta on oudosti kadonnut kyky tehdä päätöksiä. Meillä ei ole ollut yli kymmeneen vuoteen hallitusta, joka pystyisi kunnolla vastaamaan ajan haasteisiin. Ahon ja Lipposen hallitusten toimista voi olla monta mieltä, mutta ne hallitukset sentään tekivät jotain. Sen jälkeen päätöksiä on aina vain lykätty. Nykyisellä olisi henkistä valmiutta päätöksin, mutta jotenkin ne vain menevät silti sykkyrään.

Yksi selitys asialle on vetokratia. Liian monella taholla on veto-oikeus siihen, mitä maassa tapahtuu ja siksi ei tapahdu mitään.

Maailma kuitenkin ympärillä muuttuu ja päätöksiä pitäisi tehdä. Mitä pidempään odotellaan, sitä suuremmaksi kasvaa kuilu todellisuuden ja vaatimusten välillä. Kateellisena katsoo naapuriamme Viroa, joka on ohittanut Suomen monessa asiassa, erityisesti tietojärjestelmien tasolla.

Yksi ongelma on juristerian ja perustuslakinäkökohtien voimakas korostuminen. Kysymys juridisesta puhdasoppisuudesta syrjäyttää kovin usein aineellisen sisällön. En ole alan asiantuntija, joten en pysty sanomaan, onko perustuslakimme vain huono ja kömpelö, vai onko vikaa sen tulkitsijoissa.

Ennen esimerkiksi sote-järjestelmää uudistettaessa olisi keskitytty miettimään, millainen järjestelmä olisi hyvä, taloudellinen ja oikeidenmukainen, nyt mikä tahansa kelpaa, kunhan se täyttää perustuslain kovin teoreettiset ja kömpelöt käsitykset kunnallisen itsehallinnon asemasta. Lain tulkitsijoilla ei selvästikään ole käsitystä kuntien toiminnasta, niin kuolleita kirjaimia he puolustavat.

Kovin paljon haaskaavaa käytäntöä syntyy myös hankintalain sangen orjallisesta noudattamisesta. Muissa Euroopan maissa samat direktiivit johtavat selvästi väljempiin tulkintoihin. Tänään saimme lukea, että markkinatuomioistuin on sulkenut Helsingin yleiset käymälät.

Yksi päätöksenteon ongelmista liittyy kolmikantaan ja sen monitahoisiin veto-oikeuksiin. Kolmikanta toimi hyvin, kun oli aina lisää hyvää jaettavana, mutta ei pysty päätöksiin ikävistä asioista.

Olen kirjoittanut asiasta enemmän kirjassani Jäähyväiset eduskunnalle.